DA Den Europæiske Unions Tidende CE 84/758

(2004/C 84 E/0853)

SKRIFTLIG FORESPØRGSEL E-0071/04

af Camilo Nogueira Román (Verts/ALE) til Kommissionen

(20. januar 2004)

Om: Dæmning i henhold til den spanske nationale vandplan ved Narla-floden i Lugo, Galicia, i en lokalitet af fællesskabsbetydning i Natur 2000 netværket

I den spanske nationale vandplan indgår der en dæmning ved Narla-floden i Lugo, Galicia, som skal forsyne byen Lugo og kommunerne Outeiro de Rei og Rábade med vand.

Forskellige politiske og sociale organisationer tager nu affære over for dette projekt og stiller forslag med henblik på mere økologiske og bedre løsninger.

Sammenslutningen ADEGA (sammenslutningen for økologisk beskyttelse af Galicia), der anser dæmningen for unødvendig og skadelig, har rettet henvendelse til generaldirektoratet for miljøkvalitet og -vurdering i det spanske miljøministerium, navnlig med påstand om, a) at det pågældende område er en lokalitet af fællesskabsbetydning — i hold til bilag III til direktiv 92/43/EØF (1) — og indgår i Natura 2000 netværket samt omfatter et område ved Minho-flodens øvre og nedre løb, b) at det ikke er påvist, at det er nødvendigt at lade den planlagte infrastruktur få forrang frem for målene i henhold til Natura 2000 netværket, c) at vandet i Minho-floden, der er den største flod i Galicia, vil være bedre egnet til at forsyne byen Lugo og nærliggende kommuner, hvis det, som det er nødvendigt, renses tilstrækkeligt, d) at der i den forelagte miljøvurderingsundersøgelse ikke er taget hensyn til andre vandforsyningsalternativer til bygning af dæmningen ved floden Narla, og e) at man har ignoreret eller undervurderet grundene til, at det pågældende område betragtes som en lokalitet af fællesskabsbetydning og indgår i Natura 2000 netværket. BNG-partiet har fremsat lignende forslag via dets repræsentanter i Lugos byråd.

Har Kommissionen kendskab til dette projekt? Ved den, at ADEGA i sin protestskrivelse til det spanske ministerium betragter projektet som uforeneligt — generelt, permanent, irreversibelt og uopretteligt — med biodiversiteten og bevaringen af den pågældende lokalitet af fællesskabsbetydning og anmoder om, at denne lokalitet erklæres et biosfærereservat? Ved den, at der anmodes om, at dæmningsprojektet opgives, og at de pågældende investeringer i stedet anvendes til fordobling af byen Lugos forsyning med vand fra Minho? Er Kommissionen rede til at sørge for, at EF's bestemmelser overholdes i forbindelse med dette projekt? Vil den rette henvendelse herom til de spanske og galiciske myndigheder samt de provinsielle og kommunale myndigheder i Lugo?

Svar afgivet på Kommissionens vegne af Margot Wallström

(1. marts 2004)

Kommissionen har ikke modtaget nogen oplysninger om det projekt, som det ærede medlem henviser til.

Uanset om Kommissionen modtager nogen dokumenter om et dæmningsprojekt ved Narla-floden, skal bestemmelserne i EU's miljølovgivning, herunder navnlig habitatdirektivet (direktiv 92/43/EF) (2), vandrammedirektivet (direktiv 2000/60/EF) (3) og direktivet om vurdering af visse offentlige og private projekters indvirkning på miljøet (direktiv 85/337/EØF) (4), overholdes. Hvis det område, som påvirkes af dæmnings-projektet, er et område af fællesskabsinteresse skal navnlig bestemmelserne i habitatdirektivets artikel 6 være opfyldt. Direktiv 85/337/EØF sigter desuden mod at sikre, at der for projekter af en bestemt type, som har betydelige virkninger på miljøet, som hovedregel gennemføres en vurdering af virkningerne på miljøet.

Kommissionen vil bede de spanske myndigheder om yderligere oplysninger med henblik på at sikre, at EU's miljølovgivning anvendes korrekt.

(1) EFT L 206 af 22.7.1992, s. 7.

(2) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(3) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.

(4) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985, som ændret ved Rådets direktiv 97/11/EF af 3. marts 1997, EFT L 73 af 14.3.1997.